Foru Legea, Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legearen 53. artikulua aldatzen duena

HITZAURREA

383/2008 Errege Dekretuak, martxoaren 14koak, zeinaren bidez erretiro-adinaren murrizte-koefizientea ezartzen baita administrazio eta erakunde publikoen zerbitzura diharduten suhiltzaileentzat, jaitsi egiten du suhiltzaile bezala “eskala, kategoria edo espezialitate desberdinetan” zerbitzu ematen dutenen erretiro-adina.

Martxoaren 9ko 8/2023 Foru Legearen bidez, aldatu egin zen Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legea. Aldatu zen, besteak beste, 53. artikulua, Suteen Prebentzio eta Itzaltze Zerbitzuko lanpostuen artean sartuak izanez baso-suhiltzaile gisa diharduten langileenak. Langile horiek orain dela urte askotatik ari dira ordaintzen murrizte-koefizientea erretiro-adinaren aurrerapenerako aplikatzearen kostua, hain zuzen administrazio eta erakunde publikoen zerbitzura diharduten suhiltzaileentzat erretiro-adinaren murrizte-koefizientea ezartzen duen martxoaren 14ko 383/2008 Errege Dekretuak dioen bezala. Are gehiago: horietako batzuek erretiro aurreratua hartu dute.

Martxoaren 14ko 383/2008 Errege Dekretuak arautzen duen murrizte-koefizientea suhiltzaile gidari laguntzaileei eta suhiltzaile peoi laguntzaileei aplikatu ahal izateari buruz sorturiko interpretazio-arazoak ebazte aldera, aldatu beharrekoa gertatzen da uztailaren 1eko 8/2005 Foru Legearen 53. artikulua, non lanpostu eta eginkizunak zehazten baitira. Horretarako, testu berria ematen zaie e) eta f) letrei, eta paragrafo berri bat gehitzen zaio aipatu artikuluaren 1. apartatuari.

**Artikulu bakarra.** Aldatu egiten da Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legearen 53. artikuluaren 1. apartatua.

Aldatu egiten dira 53. artikuluaren 1. apartatuko e) eta f) letrak, eta f) letraren ondoren paragrafo berri bat gehitzen da. Hona edukia:

"e) Suhiltzaile gidari laguntzailea, D mailakoa. Esku-hartze operatiboko laguntza-eginkizunak dagozkio, bere jardun-esparruaren barrenekoak, goragoko agintedunen zuzendaritzapean.

f) Suhiltzaile peoi laguntzailea, D mailakoa. Esku-hartze operatiboko laguntza-eginkizunak dagozkio, bere jardun-esparruaren barrenekoak, goragoko agintedunen zuzendaritzapean.

Apartatu honetan zehazturiko lanpostuak suhiltzailearen lanbide-kategoriako eskala edo espezialitate desberdinen barrenekoak direla jotzen da”.

**Azken xedapena.** Indarra hartzea.

Foru lege honek Nafarroako Aldizkari Ofizialean argitaratua izan eta biharamunean hartuko du indarra.